Document ID: 32007D0184

ODLOČBA KOMISIJE
z dne 23. marca 2007
o objavi sklicevanja na standard EN 71-1:2005 „Varnost igrač - Del 1: mehanske in fizikalne lastnosti“ glede tehničnih zahtev za hemisferske igrače v skladu z Direktivo Sveta 88/378/EGS o varnosti igrač
(notificirano pod dokumentarno številko C(2007) 1256)
(Besedilo velja za EGP)
(2007/184/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 88/378/EGS (1) z dne 3. maja 1988 o približevanju zakonodaje držav članic v zvezi z varnostjo igrač in zlasti drugega pododstavka člena 6(1) Direktive,
ob upoštevanju mnenja Stalnega odbora, ustanovljenega s členom 5 Direktive 98/34/ES (2) Evropskega parlamenta in Sveta z dne 22. junija 1998 o določitvi postopka za zagotavljanje informacij na področju tehničnih standardov in predpisov in na področju storitev informacijske družbe, kakor je bila spremenjena z Direktivo 98/48/ES (Odbor za standarde in tehnične predpise),
ob upoštevanju naslednjega:
(1)
Člen 2 Direktive 88/378/EGS določa, da se sme igrače dati na trg samo, če ne ogrožajo varnosti in/ali zdravja uporabnikov ali tretjih oseb ob njihovi namenski ali predvidljivi uporabi, ob upoštevanju običajnega obnašanja otrok.
(2)
V skladu z drugim pododstavkom člena 5(1) Direktive 88/378/EGS se za igrače predpostavlja, da izpolnjujejo temeljne zahteve iz člena 3 Direktive, če so v skladu z nacionalnimi standardi, ki se zanje uporabljajo, in prevzemajo usklajene standarde, katerih referenčne številke so objavljene v Uradnem listu Evropskih skupnosti.
(3)
V skladu z drugim pododstavkom člena 5(1) Direktive 88/378/EGS morajo države članice objaviti referenčne številke nacionalnih standardov, ki prevzemajo usklajene standarde, katerih referenčne številke so objavljene v Uradnem listu Evropskih skupnosti.
(4)
Evropski odbor za standardizacijo (CEN) je po pooblastilu Komisije 15. julija 1998 oblikoval in sprejel usklajeni standard EN 71-1:1998 „Varnost igrač - Del 1: mehanske in fizikalne lastnosti“, katerega referenčne številke so bile prvič objavljene v Uradnem listu Evropskih skupnosti z dne 28. julija 1999 (3).
(5)
Evropski odbor za standardizacijo je 16. septembra 2004 sprejel spremembo 10 k usklajenemu standardu EN 71-1:1998 „Varnost igrač - Del 1: mehanske in fizikalne lastnosti“. Referenčne številke te spremembe so bile prvič objavljene v Uradnem listu Evropske unije z dne 2. avgusta 2005 (4).
(6)
Evropski odbor za standardizacijo je 19. septembra 2005 sprejel standard EN 71-1:2005 „Varnost igrač - Del 1: mehanske in fizikalne lastnosti“, ki je prečiščeno besedilo usklajenega standarda EN 71-1:1998 in njegovih 11 sprememb. Sprememba 10 je vključena v standard EN 71-1:2005.
(7)
Namen spremembe 10 je obravnavati tveganje zadušitve pri igračah v obliki skodelic, skled ali polovice jajca s skoraj okroglo, ovalno ali elipsasto odprtino, ki bi jih lahko majhni otroci med igranjem položili na obraz, kar bi ustvarilo nepredušno tesnilo. Sprememba ne vključuje igrač za serviranje pijač, kot je komplet čajnih skodelic.
(8)
Francoski organi so v skladu s členom 6(1) Direktive 88/378/EGS podali uradni ugovor v zvezi z zahtevami glede hemisferskih igrač, zlasti glede izključitve igrač za serviranje pijač, kot je določeno v standardu EN 71-1:2005.
(9)
Francoski organi trdijo, da je namen tehničnih zahtev iz usklajenega standarda o hemisferskih igračah obravnavati tveganje zadušitve, ki ga predstavljajo nekatere oblike igrač, ki jih lahko otroci položijo na nos in usta ter s tem ustvarijo nepredušno tesnilo. Med temi izdelki so igrače za serviranje pijač. To so igrače, za katere je najverjetneje, da jih bodo otroci med igranjem položili na usta in se tako pretvarjali, da pijejo. Zato francoski organi trdijo, da morajo zahteve glede hemisferskih igrač iz usklajenega standarda EN 71-1:2005 zajemati igrače za serviranje pijač.
(10)
Po mnenju Evropske organizacije za standardizacijo (CEN) je bila standardizacija za hemisferske igrače upravičena zaradi nezgod, ki so se pripetile otrokom med igranjem s takimi igračami v samopostrežnih restavracijah. Delo je temeljilo na obsežni preiskavi, namenjeni ugotavljanju kritičnih velikosti in oblik elementov, ki jih je treba upoštevati pri standardizaciji v zvezi z otroki, ki jih je treba zaščititi. Kar zadeva predmete za serviranje pijač, npr. komplet čajnih skodelic, je CEN sklenil, da ni bilo zabeležene nobene nezgode s temi igračami niti s pravimi skodelicami. CEN je na podlagi teh preiskav odločil, da ni razlogov za razširitev standardizacije na to vrsto igrač.
(11)
Strokovnjaki držav članic na področju varnosti igrač so Komisijo na njeno zahtevo obveščali o nezgodah, ki so jih povzročile podobne igrače. Nezgode so navedene v poročilu, objavljenjem v reviji „Pediatrics“, zvezek 111, št. 1, januar 2003. V skladu s tem poročilom je bilo ugotovljenih skupno 17 nezgod. V vseh preiskanih primerih se je izkazalo, da so otroci poltrde predmete močno pritiskali na svoj obraz. Od 17 obravnavanih nezgod jih je 13 vključevalo igrače. Te nezgode so zadevale otroke starosti od 4 do 36 mesecev.
(12)
Poleg tega je bila Komisija obveščena tudi o nezgodi v ZDA, ki jo je 27. oktobra 2000 zabeležila Komisija ZDA za varnost potrošniških izdelkov (Consumer Product Safety Commission), ki se ni končala s smrtjo. Igrača v obliki plastične skodelice je obtičala v ustih in nosu dve leti in pol starega otroka. Ta igrača je bila del čajnega kompleta za igranje.
(13)
Na podlagi informacij, ki so jih predložili francoski organi, drugi nacionalni organi ter odbor za standarde in tehnične predpise, je trditev, da lahko igrače za serviranje pijač predstavljajo tveganje zadušitve, utemeljena. Glede na to, da te igrače ne spadajo v obseg zgoraj navedenega standarda, države članice v skladu s členom 5(2) Direktive 88/378/EGS domnevajo, da zgoraj navedene igrače izpolnjujejo temeljne varnostne zahteve le, če imajo certifikat o tipskem pregledu ES, ki ga je izdal priglašeni organ -
SPREJELA NASLEDNJO ODLOČBO:
Člen 1
Igrače v obliki skodelic, skled ali polovice jajca s skoraj okroglo, ovalno ali elipsasto odprtino, namenjene serviranju pijač, so izključene iz obsega standarda EN 71-1:2005. Vendar lahko predstavljajo enako tveganje zadušitve kot igrače, ki jih standard zajema. Zato bo Komisija zadevno Evropsko organizacijo za standardizacijo pooblastila za pregled zadevnega standarda.
Člen 2
Objavi sklicevanja na standard EN 71-1:2005 „Varnost igrač - Del 1: mehanske in fizikalne lastnosti“ v Uradnem listu Evropske unije se priloži naslednje dodatno obvestilo:
„Igrače v obliki skodelic, skled ali polovice jajca s skoraj okroglo, ovalno ali elipsasto odprtino, namenjene serviranju pijač, kot so čajni servisi za igranje, lahko predstavljajo tveganje za zdravje otrok. Ker standard teh igrač ne zajema, morajo imeti certifikat o tipskem pregledu ES, njihova skladnost z odobrenim modelom pa mora biti potrjena z znakom ES“.
Člen 3
Sklicevanju na nacionalni standard, ki prevzema standard EN 71-1:2005 „Varnost igrač - Del 1: mehanske in fizikalne lastnosti“ in ki ga morajo države članice objaviti v skladu z drugim pododstavkom člena 5(1) Direktive 88/378/EGS, se priloži obvestilo, ki je enako obvestilu iz člena 2 te odločbe.
Člen 4
Ta odločba je naslovljena na države članice.
V Bruslju, 23. marca 2007

Labels: 3
7
1